Man spring uit bewegende motor tydens kapingArgieffoto Sers. Mamello Mokhuoane, woordvoerder van die polisie, het gesê die 24-jarige man en sy 21-jarige vriendin se motor het omstreeks 20:25 sowat 3 km buite Theunissen sonder brandstof gaan staan. Die man het na ŉ nabygeleë vulstasie gestap om brandstof te kry, terwyl die vrou in die motor agtergebly het. “Die man het na bewering teruggekeer en is deur twee onbekende mans genader terwyl hy brandstof in die motor se petroltenk gegooi het. Een van die mans het ’n vuurwapen gehad en die man gedwing om in die motor te klim. Hulle het ook in die motor geklim en in die rigting van Bultfontein gery,” het Mokhuoane gesê. Die man het in die ry uit die motor gespring en weggehardloop. Die kapers het nog ŉ ent aangery voordat hulle skielik stilgehou, uitgespring en te voet gevlug het. Die “kapers” is glo later deur ŉ motoris opgelaai nadat hulle geryloop het. “Die man en vrou het die polisie en nooddienste ontbied en is na ŉ nabygeleë hospitaal geneem,” het Mokhuoane gesê. “Die man het beserings opgedoen toe hy uit die bewegende motor gespring het en die vrou is net geneem om seker te maak dat sy nie seergekry het nie.” Mokhuoane het versoek dat mense met meer inligting dit by lt. Elize Nel by 057 391 6804 of Crime Stop by 08600 10111 aanmeld.